**Sigve Brekke** (født 15. desember 1959) er en norsk bedriftsleder og tidligere politiker (Ap). Fra august 2015 har han vært konsernsjef i Telenor.

Liv og virke
------------

Brekke kommer fra Uvdal hvor hans far var ordfører i Nore og Uvdal. Sigve Brekke ble kommunestyrerepresentant da han var 18 år gammel. Brekke var i 1980-årene generalsekretær i Arbeidernes ungdomsfylking (AUF), i Turid Birkelands lederperiode. Han var statssekretær i Forsvarsdepartementet fra 1995 til 1996 og politisk rådgiver fra 1993), og arbeidet ved Forsvarets forskningsinstitutt. Han deltok også ved et studieprogram ved Harvard University i USA.

Brekke begynte sin karriere som rådgiver i Telenor i 1998 og hadde fra 1999 til 2015 en rekke lederstillinger knyttet til Telenors virksomhet i Asia. Han startet ved Telenors Singapore-kontor i 1999 og var administrerende direktør for det majoritetseide thailandske teleselskapet DTAC i 2002. Fra 2008 til 2015 var han leder for Telenors virksomhet i Asia, stasjonert i Bangkok. Fra høsten 2010 var han også administrerende direktør i Telenors indiske selskap Uninor.

Brekke høstet både ros og kritikk for Telenors mange satsinger i Asia. Ekspansjonen i India ble et pengesluk for Telenor, samtidig som Brekke var sentral i å forhandle frem løsninger på konflikter med myndighetene i landet om operatørlisenser. Lokalt var nordmannen kjent som en utypisk leder i det asiatiske næringslivet, der han fremholdt en skandinavisk ledelseskultur med mindre avstand mellom ledelse og ansatte.

Da Jon Fredrik Baksaas gikk av som konsernsjef i Telenor 1. januar 2016 ble Sigve Brekke ansatt i stillingen.

CV-saken
--------

I 2015 skrev *Kapital* at Brekke, mens han i perioden 2004–2014 hadde sjefsjobber for Telenor i Asia, ga offentligheten «inntrykk av at han hadde en bachelorgrad i økonomi og administrasjon fra Høgskolen i Telemark». I 1984–1986 gikk Brekke på det toårige høyskolekandidatstudiet, ikke treårig bachelor, men oppnådde ikke graden høyskolekandidat. Brekke bekreftet at han manglet to vekttall (av 40) for å oppnå graden høyskolekandidat. Brekke har i sin CV oppført en *Degree in Agricultural Sciences* fra Agricultural College Kongsberg, som Brekke til *Kapital* sier er en toårig yrkesutdanning innenfor skogfag. Ifølge Telenor har ikke Brekke gitt gale opplysninger til Telenor.

Referanser
----------

1. ↑  NTB (12. mai 2015). «Sigve Brekke blir ny Telenor-sjef». *www.abcnyheter.no* **(norsk)**.
2. 1 2  Nordli, Øyvind (15. mai 2015). «Et tilfeldig studievalg var med på å føre ham helt til topps». *Aftenposten*. Besøkt 26. mai 2020.
3. 1 2  «Master i nettverk». *Kapital*. 3. desember 2015. s. 58.
4. ↑  «Godal la politisk press på Harvard», *Dagens Næringsliv*, 5. juni 1997.
5. ↑  Telenors toppsjef bekrefter feil på CV
6. ↑  *Kapital*, 19. november 2015, s. 54–55.
7. ↑  *Kapital*, 19. november 2015, s.53.
8. ↑  *Kapital*, 19. november 2015, s.54.
9. ↑  *Kapital*, 19. november 2015, s.56.
10. ↑  *Dagens Næringsliv*, 20. november 2015, s. 7.
11. ↑  «Yrkesskole ble høyskole». *VG*. 21. november 2015. s. 4.

Eksterne lenker
---------------

* (en) Sigve Brekke – kategori av bilder, video eller lyd på Commons Rediger på Wikidata
* (en) Sigve Brekke på Internet Movie Database Rediger på Wikidata
* (no) Sigve Brekke hos Norsk senter for forskningsdata politikerarkiv (nedlagt) Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |